বিচিত্র এ উৎসবের আনন্দযজ্ঞের সমগ্রতায় আমরাও এবার যুক্ত হতে চলেছি। শুরু হলো বাছাই-করা আমন্ত্রিত সব বাইছ্যাদের  একে একে খ্যাল্লায় ওঠার পালা। বয়াতির দল, ধামাইলদার, ডুগরি বায়েন, হালের হাইল্যাদের নিয়ে খ্যাল্লা এবার পরিপূর্ণ। আমি বসেছি আমার সেই প্রত্যাশিত আসনেই। খ্যাল্লার হাল গুইরার ঠিক পিছনে গলুই বরাবর ৬/৭ ফুট উচ্চতার বাঁশের মাথায় পতপত করে উড়ছে লাল-সবুজ পতাকা। ব্যাপারীর ঘাট থেকে খ্যাল্লা ছেড়ে আসছে গজারি খালের মাঝখান বরাবর। এ-কাত ও-কাতে ক্রমাগত দুলছে খ্যাল্লা। এবার আবার সেই পর পর তিনবার ধ্বনি - আল্লা বলো, রসুল বলো…। বাইছ্যাদের চাঙা করার জন্য ধামাইলদারদের মধ্য থেকে একজন উচ্চ স্বরে হাঁক ছেড়ে বলে, বাইছ্যাদের কি জোর আছে?  বাইছ্যারা সবাই সমস্বরে চিৎকারে করে লম্বা টানে বলে, আ-ছে -। আবার ধামাইলদার বলে, যার জোর নাই তারে নিছে ট্যাংরা মাছে রে -। মারো জোরে -। বাইছ্যারা বলে, হেঁইও। ধামাইলদারদের হাতের লাঠি এবং এক পায়ের গোড়ালির সমান তালে আঘাত খ্যাল্লার পাটাতনে আওয়াজ তুলছে ধুরুম-ধুরুম-ধুরুম। একই তালে বাজে ডুগরির আওয়াজ গুড়ুম-গুড়ুম-গুড়ুম। সেই সাথে চলে বাইছ্যাদের হাতের বৈঠা। খ্যাল্লার সামনের গলুই গজারি খালের পানি দুভাগ করে দেয়, দুপাশে ঢেউ তুলে ৪/৫ হাত শূন্যে পানি ছিটিয়ে এগিয়ে চলে খ্যাল্লা। সামনের বাইছ্যার মাথায় বাঁধা গামছার আঁচল,  ধামাইলদারের বাবরি চুলের গোছা, হালের আগায় বাঁধা রঙিন রুমাল উড়ছে একই ছন্দের তালে। ব্যাপারীর ঘাট থেকে আঁকাবাঁকা গজারির খাল চোখের নিমিষে পেছনে ফেলে হাইল্যা খ্যাল্লার নিশানা ডানে ঘুরিয়ে তুলে দেয় ক্ষিরাই বিল বরাবর। এখান থেকে ওই দুই মাইল দূরে দেখা যাচ্ছে বারাপুষা গ্রামের বাঁশের সাঁকো। তার নীচে দিয়ে ঢুকে আমরা পৌঁছে যাব আড়ং-এ। সামনে-পিছে আশেপাশে সমান তালে ছুটে চলছে আরো অনেক ছোট-বড় নৌকা ও বাইচের খ্যাল্লা। সবাই সবার প্রতিদ্বন্দ্বী, কে কাকে ফেলে আগে যেতে পারে। দুই মাইল ফাঁকা জায়গায় যে যেখানে আছে সেখান থেকেই যেন শুরু  হয়ে যায় প্রতিযোগিতা। কখনো পিছনের নৌকা ছাড়িয়ে যাচ্ছে সামনের নৌকাগুলিকে, কখনো সামনের নৌকা পড়ে যাচ্ছে পিছনে। এ-পাশে ও-পাশের দর্শনার্থী নৌকা থেকে ভেসে আসছে জোরে করতালির আওয়াজ। এভাবে আগু-পিছু করতে করতে আমরা পৌঁছে গেলাম আড়ং-এ। এবার শুরু হবে আসল খ্যাল্লা বাইচ। বয়াতিদের সহ অতিরিক্ত লোকজন নামিয়ে রাখা হলো অন্য একটি দর্শনার্থী নৌকায়। কারণ এখন শুধু থাকবে খ্যাল্লার দুই পাশে ২০ জন করে ৪০ জন, সামনে ও পিছনের গলুইতে ২ জন করে ৪ জন, হাল ধরবে ২ জন হাইল্ল্যা, ৫ জন ধামাইলদার এবং ১ জন ডুগরি বায়েন। মোটামুটি এই ৫০ জনের বহর।  এবার শুরু হচ্ছে আবার সেই একই ছন্দ, একই আওয়াজ, তবে কিছুটা ধীর লয়ে। উত্তর-দক্ষিণে লম্বা সেই বিশাল জলাভূমির উত্তর দিক বরাবর এগিয়ে চলেছি আমরা। খোঁজা হচ্ছে পছন্দসই সমপর্যায়ের প্রতিযোগী খ্যাল্লা। দক্ষিণ দিক থেকে দ্রুত লয়ে প্রাণপণ গতিতে পাশাপাশি ছুটে আসছে অনেকগুলি খ্যাল্লা। ওখানে আছে আমাদের ব্যাপারীর খ্যাল্লার সমান বঙ্গুটিয়ার বাখেজ আলীর খ্যাল্লা। হাইল্যার নিশানা বাড়িয়ে দেয় আমাদের খ্যাল্লার গতি। বাখেজের খ্যাল্লা চলে এসেছে আমাদের খ্যাল্লার প্রায় কাছাকাছি। এবার আবার সেই ধ্বনি, তুমুল ছন্দ, তুমুল আওয়াজ। কেউ কাহারে নাহি  ছাড়ে! কখনো আমরা সামান্য আগে, কখনো বাখেজের খ্যাল্লা সামান্য আগে। দুইজন হাইল্যার হাইল ধরে শূন্যে লাফিয়ে এক একবার হাইল কারানীতে আমরা আবার চলে যাই বাখেজের খ্যাল্লার আগে। বিলের উত্তর দিকে শেষ প্রান্তে যাওয়ার আগেই গতি কমিয়ে হাইল্যা আবার খ্যাল্লা ঘুরিয়ে নেয় দক্ষিণমুখী করে।